Si Palui
Si Palui : Disumpahi Umbui
Malihat Umbui Saudah kasasarikan Tulamak baundur handak bukah, tapi batisnya tabarusuk ka lubak
BANJARMASINPOST.CO.ID - Kawal Palui saikung ngini, Si Tulamak mimang lain dari nang lain. Makannya gancang banar, sasar hari awaknya sasar babangkak. Kada salah kalu abah umanya mambari ngaran Si Utuh Lamak sasuai haja wan parawakannya nang ganal basar.
Tapi dari sabarataan makanan nang dikatujuinya adalah wadai apam. Inya paling baliur kalu malihat apam. Amun makan cagar habis bapuluh-puluh biji tu pang.
Hari ini Palui wan Tulamak tulakan ka pasar ganal, baistilah handak mamakan apam batuhuk. Di pasar, di wadah husus pawadaian, bubuhan panjual apam bajijir mahadang nang manukari.
"Ayu Mak kita bacari bangku gasan kadudukan," ujar Palui. "Hari ini ikam tasarah pilih apam napa haja nang handak ikam makan. Samunyaan aku tanggung," ujarnya pulang.
"Parmulaan aku handak mamakn apam batil," ujar Tulamak handak titik liurnya. "Tambahiakan gula habangnya cil ai." hancap Tulamak manyuap sambil badangkak.
Kada sawat satangah jam, Palui wan Tulamak sudah mahantup bamacam-macam janis apam. Mulai apam batil, apam banyiur, apam putih wan habang, apam paranggi, apam sagu, apam talipuk, wan apam Barabai. Sampai bubuhannya dua talu kali mariga kakanyangan.
"Tulung Mbui, bungkusakan apam Barabai 3 bungkus gasan nang di rumah. Salajur hitungakan nang sudah ulun makani tadi," ujar Palui sambil manjulung duit ratusan ribu rupiah.
"Anu Mbui, masih adakah apam e..........ee......," ujar Tulamak batakun.
"Apam napa lagi nang lain?" ujar umbui Saudah kada paham, karna sudah samunyaan jualannya dirasani bubuhannya.
bjn_Latn fur_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn